La Bibia piemontèisa/Testament Vej/Sacaria/Sacaria 5


Sacarìa

5

Sesta vision: ël ròtol ch’a vola 

Ant n’àutra vision i l’hai vëddù un ròtol ch’a volava. L’àngel a l’ha ciamame: “Còs it vëddes-to? E mi: “i vëddo ‘n ròtol dovert ëd bergamin-a. A l’é longh vint cùbit e largh des cùbit. A l’ha dime: “Col-lì a l’é ‘l document ëd la maledission ch’a tombrà dzora 'd tut ël pais. Pr’ esempi: conform a la maledission, tùit ij lader a saran campà fòra da la comunità o, da l’àutra banda, tuti coj ch’a giuro ël fàuss, valendse ëd mè nòm, a patiran l’istess destin. Mi medésim i l’hai lansà costa maledission. I lo diso Mi, ël Signor dl’Univers. La maledission a 'ntrerà ant la ca dël làder e ant la ca ‘d col ch’a giura valendse ‘d mè nòm e a restrà an cola ca fin-a che tùit ij sò trav e tute le soe pere a saran brusà”.

Sétima vision: la cavagna con na fomna andrinta 

L’àngel ch’am parlava a l’é vnùit a dime: “Àussa j’euj e bèica lòn ch’a compariss”. E mi: “Còsa ch’a l’é lòn?”. A l’ha rëspondù: “A l’é na cavagna për mzuré ‘l gran. A l’é pien-a ‘d lòn ch’anciarma tuta la gent dël pais.  Antlora a l’é duvertasse ‘l covercc ëd piomb ch’a l’avìa dzora, e drinta la cavagna a-i era na fomna. L’àngel a l’ha dit: “Cola fomna a rapresenta la gramissia!” e l’àngel a l’ha arpussala drinta la cavagna e a l’ha torna sarà ‘l covercc ëd piomb. Peui i l’hai torna aussà j’euj për vardé e i l’hai vëddù vnì doe fomne ch’a volavo portà dal vent; soe ale a l’ero tanme cole dle sigògne, e a l’han aussà la cavagna an tra la tèra e ‘l cél. I l’hai ciamaje a l’àngel che parlava con mi: “Andova che chile-sì a pòrto adess cola cavagna?”. A l’ha rëspondume: “A van ant ël pais ëd Babilònia për drissé për chila ‘n templ. Quand ch’a l’avran finilo ‘d fabriché, cola fomna a sarà butà an sò tròno”.

Nòte 

Piemontèis
Bibia
Testament Vej
Sacaria